Hy is op nege onder syfer net daardie enkele hou voor Oosthuizen, wat 67 houe gespeel het. Die Suid-Kapenaar was vuurwarm. Hy het sewe voëltjies aangeteken en net skeef getrap by die moeilike agtste putjie, waar hy ’n dubbele brouhou aangeteken het.
Garcia het twee brouhoue oor die laaste drie putjies gehad, insluitende ’n drieset op die laaste, wat die idee gewek het dat sy setyster die vorige nag in die koelkas gebêre is.
Sake kon selfs erger vir hom gewees het, want op die 17de was hy ’n polonieskil-breedte weg daarvan om sy naderhou buite perke te slaan.
Ek het die handrem nou wel opgetrek daar op die agtste, maar in die geheel het ek goed gespeel en was veral my ysters na die setperke glad nie sleg nie.
“Die wind was weer baie wisselvallig en het sake bemoeilik. Jy kon dit nooit regtig peil nie,” het die Suid-Kapenaar gesê.
Nadat hy die eerste dag in die gesamentlike tweede plek afgesluit het, het Schwartzel Vrydag ’n telkaart met ’n liederlike 79 (sewe houe meer as syfer) daarop ingedien. Hy is nou drie houe oor syfer en in die gesamentlike 45ste plek.
Die grootste ramp in sy ronde was by die syfer-4 vyftiende putjie, waar hy ’n 10 aangeteken het. Daardie ses houe wat hy op die een putjie verloor het, het die bodem uit sy dag geruk.
Die 15de was ’n groot struikelblok vir verskeie spelers. Die Engelsman Ross Fisher, wat in ’n stadium tweede was ná Garcia, het ’n 9 daar aangeteken nadat hy sy lyf boskapper tussen die bome gehou het.